**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzatának 2022. november 21.-i***

***soros, nyílt képviselő-testületi üléséről***

**J E G Y Z Ő K Ö N Y V**

Készült: 2022. november 21-én Kerecsend Község Önkormányzata soros, nyílt képviselő-testüelti ülésén (Kerecsend, Fő u. 55.)

**Az ülésen elfogadott döntések:**

|  |  |
| --- | --- |
| 91/2022. (XI.21.) határozat | 2021. évi Kerecsend Község közrend-közbiztonsági helyzetéről szóló beszámoló elfogadása |
| 92/2022. (XI.21.) határozat | Berekerdő óvoda 2022. évi Pedagógiai Programja határozat |
| 93/2022. (XI.21.) határozat | Berekerdő óvoda Szervezeti és Működősi Szabályzata határozat |
| 94/2022. (XI.21.) határozat | Berekerdő óvoda Házirendje határozat |
| 95/2022. (XI.21.) határozat | TOP-PLUSZ-1.2.1-21-HE1-2022-00044 pályázattal kapcsolatos Magyar Államkincstári pénzforgalmi számla határozat |

|  |  |
| --- | --- |
| 11/2022 (XI.21.) | Kerecsend Község Önkormányzata Képviselő-testületének 9/2018. (XII.14.) önkormányzati rendelete a gyermek- és szociális étkeztetés intézményi térítési díjairól szóló 11/2022 (XI.21.) önkormányzati rendelet módosításáról |

*A jegyzőkönyv 218-234-ig számozott oldalt tartalmaz.*

***Jelen vannak:***

Sári László polgármester

Dr. Szász Kata jegyző

Suha József alpolgármester

 Prokaj Milán képviselő

Fónad István képviselő

 Nagy Ferenc képviselő

Burai József képviselő

Barna Erika óvodavezető –Kerecsendi Berekerdő Óvoda

 Kovács József Eger Város Rendőrkapitánya
 Horváth Patrik – KMB
 Kocsmárné Sebestyén Éva igazgatási előadó
 Kőrösi Csaba KPE
 Mata Piroska KPE
 Molnár Attila mezőőr
 Békési Eszter jegyzőkönyvvezető

*NAPIRENDEK*

1. Tájékoztató a lejárt határidejű határozatok végrehajtásáról és az előző testületi ülés óta tett intézkedésekről

előadó: Sári László polgármester

1. Beszámoló a közbiztonság helyzetéről Kerecsenden

Előadó: rendőrségi körzeti megbízott

Meghívott: Eger Város Rendőrkapitánya

1. Tájékoztató a mezőőri szolgálat tevékenységéről

előadó: Molnár Attila mezőőr

1. Berekerdő Óvoda Pedagógiai Programjának, Berekerdő Óvoda Szervezeti és Működési Szabályzatának, valamint a Berekerdő Óvoda Házirendjének elfogadása

előadó: Barna Erika óvodavezető

1. Tájékoztató a 2021/2022. évi közfoglalkoztatási programok megvalósításáról és a következő évi tervekről

előadó: Sári László polgármester

1. A gyermek- és szociális étkeztetés intézményi térítési díjairól szóló 9/2018. (XII.14.) önkormányzati rendelet módosítási javaslata

előadó: dr. Szász Kata jegyző

1. Egyebek

**Sári László polgármester**

Köszöntök mindenkit a mai testület-ülésünkön. Köszönöm a képviselő-testület tagjait, továbbá az egyet napirendi pontokhoz meghívottakat. Megállapítom, hogy határozatképesek vagyunk. Forgácsné Román Rita alpolgármester jelezte, hogy nem tud részt venni a mai ülésen. Aki egyetért, hogy a kiküldött napirend szerint haladjunk, az tegye fel a kezét!

6 igen szavazat

**1. napirendi pont**

**Sári László polgármester**

Tájékoztatóját megtartja, a tájékoztató mellékletként csatolásra kerül.

A képviselő-testület tudomásul vette a tájékoztatót.

**2. napirendi pont**

 **Sári László polgármester**

A közbiztonsági beszámoló korábbi években mindig tavasszal volt, de a covid időszak miatt átkerült őszre, mert tavasszal nem lehetett üléseket tartani, de tervben van, hogy talán újra visszakerül a tavaszi időszakra. A beszámolóval kapcsolatban – akik több éve foglalkoznak ezzel – látni lehet a számokon, amik megjelennek, hogy a statisztika mit mutat, a számok azért önmagukért beszélnek. A másik kérdés meg az, ami legfontosabb, hogy mit mondanak a kerecsendi polgárok. Az új körzeti megbízottunk Horváth Patrik őrmester, úgy áll a feladatokhoz, hogy szeretné megoldani a problémát a legrövidebb időn belül. Köszönjük azt a törekvést is, hogy ha minden igaz lesz még egy körzeti megbízottunk. Szeretném megköszönni azt is, hogy azért látni a készenléti rendőröket is a faluban, és nem a faluközponton tartózkodnak és ott igazoltatnak, hanem a falu több pontján is jelen vannak. Olyan dolog merült fel – mert látjuk, hogy a hivatal előtt kialakított mérőpontnál heti rendszerességgel itt van a sebességmérő autó – viszont a Demjéni útnál volt egy ilyen kijelölt pont, ami onnan elkerült. Ennek az oka, hogy ott nincs kamera?

**Kovács József Eger Város Rendőrkapitánya**

Ennek az az oka, hogy az útszakaszon nehéz az adatátvitel, akadozik az adatkapcsolat és nem találjuk a magyarázatot, hogy miért nem tudunk folyamatosan mérni. Amikor ezt a helyet bemértük és leadtuk mérőpontként akkor aránylag stabil kapcsolatról lehetett beszélni, de ez mostanában sajnos nem így van.

**Sári László polgármester**

Valamilyen módon el kell gondolkodni, hogy lehetne megoldani, bár a dombon keresztül az adatátvitel nem olyan, mint más helyen. A Demjéni úton az útburkolat megújult, én az út fenntartójával éves szinten levelezek. Szerettünk volna forgalom lassító szigetet kialakítani. Erre forrásunk nekünk nincs, azt a választ kaptuk, hogy az út fenntartójának sincs. A másik válasz, pedig az hogy az út vonalvezetése nem teszi indokolttá a forgalom lassító sziget kialakítását. Az út mellett járda került kialakításra, így legalább annak a veszélye csökkent a gyalogosan közlekedő munkásokat a rossz látási viszonyoknak köszönhetően elüthetik. Illetve vannak olyan időszakok, leginkább a hétvégi időszak a turizmus miatt, amikor nagyon nagy forgalom van. Én azt kérném, hogy ha lehetőség van rá, akkor azt a mérőpontot visszatenni, vagy áthelyezni olyan helyre ahol a kapcsolat is megfelelő. Amennyiben lehetőség lesz rá, úgy szeretnénk, ha a rendőrök ismét közös szolgálatot tudnának adni a polgárőrökkel, hogy a rendőr tudja tanúsítani, hogy az eljárás jogszerű és törvényi előírásoknak megfelelt. Átadnám a szót Kovács József kapitány úrnak.

**Kovács József Eger Város Rendőrkapitánya**

Üdvözlök mindenkit. Az új körzeti megbízott kollégát az eddigi közterületi tevékenysége alapján gondoltuk alkalmasnak, hogy Kerecsenden teljesítsen szolgálatot körzeti megbízottként. Reméljük marad a kitartása és a munkához való hozzáállása mert eddig minden téren, ahol ő munkát végzett csak elismerő szavakkal lehet rá jelzőt találni. Köszönöm, amit polgármester úr mondott, hogy legyen a polgárőrökkel közös szolgálat, nyilván Patrikot is erre próbáljuk orientálni és a polgárőrséggel a megfelelő kapcsolatot igyekszik ő is kialakítani. Úgy gondolok sok más településen azért ez megvalósult. A 2021-es évben, látszik a számokból, a bűncselekmények vonatkozásába sajnos olyan kiugró eredménnyel nem tudtunk előrukkolni, legalább is az ismertté vált bűncselekmények számában. Viszont nem romlottak az ilyen irányú eredményeink. Reményeim szerint ezek az adatok jobb irányba változnak, bár a kialakuló gazdasági események, nem biztos, hogy ezt segítik. A 2020-as évtől a közterületen töltött időtartamok, jelentősen csökkentek, ez a diagramon is látható. A korábban szolgálatot teljesítő körzeti megbízott kollégák egyike Nemzeti Közszolgálati Egyetem átképzésén tanult és tiszti beosztásba került, a másik kolléga a készenléti rendőrségnél teljesít szolgálatot. Hosszú átmeneti idő volt a településnek úgymond nélkülöznie kellett a körzeti megbízottat. Arra ígéretet teszek, hogy ha kapunk a készenléti rendőrségtől megfelelő létszámban, óraszámban ún. megerősítő erőt, akkor annak egy része Kerecsenden fog szolgálatot teljesíteni. Olyan eligazítást igyekszünk tartani részükre melyet többnyire meg is fogadnak és igyekeznek azokon a helyszíneken is jelen lenni, ami sokkal érzékenyebb közbiztonság szempontjából. Egyeztettünk a Miskolci készenlétiek vezénylő parancsnokával és az ő ellenőrzési szolgálatukkal, akik egyértelműen ígéretet tettek arra, hogy mindenképp ők is arra fogják irányítani a kollégákat, hogy az általunk adott eligazításnak megfelelően és lehetőleg hatékonyan járnak el. A 2021-es év a kapitányság vonatkozásában tervezhető év volt. Bár sajnos ugyanúgy, mint korábbi években is érvényesült az ún. elvonó tényező, ez a határszolgálat. Ez annyit jelent, hogy 3-4 napos szolgálatok csoportonként, de előbb-utóbb mindenkire rákerül a sor. Egy-egy határszakaszon nagyon komoly és nehéz feladatuk van a kollégáknak. A település tekintetében azt tudom elmondani, hogy az összesen ismert bűncselekmények fele továbbra is a lopás vagy annak valamiféle változata. Ami komolyan problémát jelent az a kábító hatású anyagok fogyasztása és az ezzel összefüggő egyéb már jogsértések felderítése és ennek valamilyen formában rendőri eszközökkel történő kezelése. Tudom, hogy polgármester úr és a képviselő-testület is megpróbál erőfeszítéseket tenni ez ügyben. Ez a helyzet egy általános és folyamatos probléma, mind szociális, mind rendőrségi oldalról is. Zárszóként arra kérném a képviselőket és megjelenteket, hogy támogassák a fiatal körzeti megbízott kollégát. Ha nem is napi, de heti rendszerességgel tartjuk a kapcsolatot, a parancsnokain keresztül eddig meg vagyunk elégedve a munkájával. Kérem támogassák a munkáját. Köszönöm szépen.

**Prokaj Milán képviselő**

Tisztelettel köszöntök mindenkit. A megszokotthoz képest jóval rövidebb leszek ennél a napirendi pontnál. Csak ismételni tudom magam az előző évekhez képest, de továbbra is meggyőződésem az, hogy több olyan vezető is közlekedik az úton, akinek az én gondolataim szerint, nem biztos, hogy van vezetői engedélye. Mindenképpen meg kellene próbálni erőfeszítéseket tenni annak érdekében, hogy őket próbáljuk kiszűrni. Mint tudjuk, hétvégén is volt egy halálos baleset Kerecsend és Kápolna között és tudomásom szerint az egyik vezetőnek nem volt vezetői engedélye, aki Kerecsendi kötődésű, így itt a gyanú valahol visszaigazolódik. Különösen probléma ez azért is, mert olyan közlekedési morál van az önkormányzati utakon, Kerecsenden is, hogy fogalmazzunk úgy a családok egészségét is veszélyezteti. Ezt mindenképpen szeretném kérni, hogy erre kiemelten figyeljünk oda. A másik, hogy nemrégiben 2-3 olyan jelzés is érkezett hozzám, hogy amikor lopás vagy más bűncselekmény történt a településen, a 112-re történő bejelentés után eltelt 1,5-2 óra és nem érkezett járőr a településre. Tudtommal volt olyan, hogy polgármester úrnak kellett ebbe beavatkozni és rövid időn belül lett rendőr. Ezt mindenképpen jó lenne valamilyen szinten orvosolni, nem tudom hol akadt el a történet, vagy mi volt az oka. Külön örülök, hogy van új körzeti megbízottunk és az önkormányzat és a képviselő testület bizalmát fogja élvezni, és kérlek fordulj felénk, bármi kérdésed, problémád van. Köszönöm szépen.

**Kovács József Eger Város Rendőrkapitánya**

Patrik korábban évekig közlekedési területen dolgozott, és az eltelt idő alatt több hatósági jelzést is tett és intézkedett több esetben. Azt azért tudni kell, hogy legkevesebb esetben tudjuk úgymond kényszerintézkedés alá venni azt, aki engedély nélkül vezet. Szabálysértés miatt őrizetbe tudjuk venni, de ez maximum 72 óra. Nálunk kiugróan magas az emiatt őrizetbe vett személyek száma. Remélem, hogy most már hatékonyabb lesz az intézkedés, vagy legalább is rendszeresebb. Az hogy 1,5-2 óra telt el a bejelentés és az intézkedés közt, az sajnos előfordulhat. Annyi egység dolgozik most az egri kapitányság területén, hogy példa is van arra, mikor vidéki rendőrőrsről kellett behívni intézkedő rendőröket mert annyi bejelentés ért össze ilyenkor, a hívás fogadónak majd a tevékenység irányító központnak mérlegelnie kell, hogy mi az, ami azonnali intézkedést igényel. Nyilván egy közlekedési balesetnél oda kell irányítsa a járőrt a lehető legrövidebb időn belül, ha erre van lehetősége. Van egy lakásbetörés, sajnos ott már megtörtént a baj, neki ilyen szinten fel kell állítani a prioritásokat. De normál esetben azért 15-20 perc alatt rendőr van a helyszínen. A legbiztosabb – ahogy képviselő úr is mondta – a 112- es számot hívni, annak biztosan nyoma van.

**Prokaj Milán képviselő**

Az intézkedő egységek személyi állománya, hogy néz ki Egerben, százalékosan a megkívánthoz képest?

**Kovács József Eger Város Rendőrkapitánya**

A közrendvédelmi dolgozók létszáma nagyjából 8-9%-os hiánnyal dolgozik. Ez egy jó arány. Eddig úgy volt hivatalosan, hogy felszerel valaki, járőr, körzeti megbízott lesz, ha megfelel megy tovább bűnügyi területre. Ez a tendencia megakadni látszik. Elég gyors és elég jó létszámmal van utánpótlás járőrképzésben, viszont egyre inkább jelentkezik a hiány bűnügyi területen. Egyelőre még nem vagyunk kritikus helyzetben bűnügyi tekintetben.

**Prokaj Milán képviselő**

Köszönöm szépen.

**Sári László polgármester**

Azzal a korábbi esettel kapcsolatban annyit szeretnék hozzáfűzni, hogy talán valahol a mi általunk elakadtnak vélt intézkedések ott akadhattak el, hogy a 112 lett hívva. Ha a megyei központi ügyeletet hívom, akkor az tényleg 15-20 perc.

**Kovács József Eger Város Rendőrkapitánya**

A kollégák rendelkeznek olyan eszközzel, hogy a tevékenység irányítási központtól kapnak azonnal egy adatlapot, amin szerepel az időpont és a tényállás is, hogy miért érkezett a bejelentés. Ez is azt célozná, hogy gyorsítsuk az intézkedési időt.

**Kőrösi Csaba KPE elnök**

Köszöntök mindenkit. A rendőri jelenléttel kapcsolatban, egy szintén egyesületi tag jelezte felém, hogy drogproblémával kapcsolatban tett bejelentést 3 hónappal ezelőtt. Ígéretet kapott arra, hogy járőrök érkeznek hozzá, ez a mai napig nem történt meg. Többször is a háza előtt történt, kamera felvételei megvoltak, de nem jelentkezett senki.

**Kovács József Eger Város Rendőrkapitánya**

Mindenképp utána fogok nézni. Amivel önök is szembesülnek Kerecsenden, az nyilván önöknek nagy probléma, ezt nem lehet vitatni. Viszont azt is szeretném elmondani, hogy Kerecsend nagyon szigorúan összefügg Egerrel, Pétervásárával, Verpeléttel. Nekünk egy ilyen körben kell dolgoznunk és valamilyen eredményt elérni. Az elmúlt időszakban sikerült is néhány ilyen kis csoportot felszámolni. Elsősorban a terjesztőket próbáljuk kiszedni, hogy minél nehezebben lehessen elérni a kábító vagy kábító hatású szereket. Mindenképp utána fogok nézni annak, amit ön mondott. Nem vagyok teljesen biztos benne, hogy nincs valamilyen felderítés alatt, amit ön mondott, vagy az a terület, de megpróbálok ennek utána nézni és Patrikon keresztül próbálok jelezni önnek.

**Kőrösi Csaba KPE elnök**

Azért is kérte, hogy jelezzem, mert ez a háza előtt napi szinten történt. Annak ellenére is ment az üzlet és megálltak az autók a ház előtt, hogy ő többször ki is ment. Egyszer szólt is, hogy most már kamerát szereltet a házra, azt követően, ha nem is teljesen szűnt meg, de csökkent a megjelenésük. Patrikkal kapcsolatban annyit szeretnék még jelezni, hogy az egyesületünk támogatja és segítőkészek vagyunk. Első napjaiban még a korábbi kollégával felkerestek és akkor is jeleztem, hogy számíthat a segítségünkre.

**Fónad István képviselő**

Köszöntök mindenkit. Ahogy kapitány úr is említette valóban akadozik az adatforgalom a Demjéni úton. A technikai háttér az vezetékes, vagy műholdas?

**Kovács József Eger Város Rendőrkapitánya**

Is-is.

**Fónad István képviselő**

Mert ha vezetések, akkor viszont megoldható lenne.

**Kovács József Eger Város Rendőrkapitánya**

Ehhez nekünk nincs közünk. A rendőrségtől kértek javaslatokat ezeknek az eszközöknek a telepítésére, ezek bővítésére a közeljövőben nem gondolom, hogy lesz esély, bár nem vagyok feljogosítva ennek állítására.

**Fónad István képviselő**

A másik, amit szeretnék említeni, hogy a településen egy működő vendéglátó egység van. Abból a szempontból vagyok érintett, hogy szembe lakom és napi szinten látom az eseményeket és látom azt, hogy függ össze a hétvégén történt sajnálatos balesettel is. Ezzel kapcsolatban szeretnék majd Patrikkal beszélni.

**Kovács József Eger Város Rendőrkapitánya**

Természetesen minden jelzést veszünk. Nyilván ön is tenni szeretne valamit ez ellen, az itt ülők is, csak sajnos az a kis szándék hiányzik, hogy aki részeg, ne üljön be az autóba.

**Fónad István képviselő**

Muszáj valamit tennünk, úgy gondolom a jelenlét már visszatartó erő. Köszönöm szépen.

**Suha József alpolgármester**

Üdvözlök mindenkit. Nekem olyan problémám lenne, hogy nagyon sokszor látni idegen autót az utcánkba és volt rá példa, hogy kisgyerekeket szólítottak le. Néhány évvel ezelőtt ugyanebből az okból tettem bejelentést és azt követően fenyegető telefonokat kaptam.

**Kovács József Eger Város Rendőrkapitánya**

Azt tudom mondani, hogy bármi olyan történés van, amennyiben megvan a rendszáma is az autónak, azt a közvetlen a körzeti megbízott kollégának jelezze. Sokkal hamarabb és sokkal hatékonyabban tud intézkedni. Patrikon keresztül tudjuk azokat a személyeket is, akik feltehetőleg engedély nélkül vezetnek és ha a készenlétiek kijönnek, őket ez irányba el szoktuk igazítani.

**Nagy Ferenc képviselő**

Köszöntök én is mindenkit. Örülünk neki, hogy Patrik itt körzeti megbízott, nagyon jó a kapcsolat a két polgárőr egyesület és közte. Legutóbb egy biciklilopás kapcsán segítettünk egymásnak, és tudomásom szerint meg is lett a 2 lopott bicikli.

**Kovács József Eger Város Rendőrkapitánya**

Köszönjük szépen, az ilyen típusú segítség az, ami megfizethetetlen.

**Sári László polgármester**

Amennyiben nincs több kérdés, kérem, aki elfogadja a közbiztonsági beszámolót tegye fel a kezét.

*A képviselő testület egyhangú szavazással (hat igen szavazattal) az alábbi határozatot fogadta el:*

 **91/2022. (XI.21.) határozat**

Kerecsend Község Önkormányzatának Képviselő-testülete megtárgyalta és elfogadta a 2021. évi Kerecsend Község közrend-közbiztonsági helyzetéről szóló beszámolót.

Határidő: azonnal

Felelős: Sári László

**Kovács József és Horváth Patrik elhagyják az ülést.**

**3. napirendi pont**

**Sári László polgármester**

Lenne egy javaslatom a napirenddel kapcsolatban. Kérném, hogy a rendeletet módosítását vegyük már előre, mert egyik képviselőnk jelezte, hogy hamarabb el kell indulnia.

**dr. Szász Kata jegyző**

Ez a rendelet módosítás gyakorlatilag az Eatrend Kft áremelkedésére egy reakció lenne. Ugye augusztusban megszavazta a testület, hogy elfogadja az Eatrend árindexálási kérelmét, ennek következtében a nyersanyag árakat ők megemelték. Ennek hatására én nem meg hoztam be következő ülésre az erre vonatkozó rendelet módosítását, mivel úgy volt, hogy június 30-ig moratórium volt ezeknek a térítési díjaknak az emelésére, nem volt rá lehetőség. Ezt követően kivártam, hogy visszahozzák-e ezt a moratóriumot, vagy sem. Úgy néz ki, most már nem hozzák vissza, így engedélyezik, illetve több helyen már átment a törvényességi felügyeleten, ezért bátorkodtam behozni ezt a módosítást. Csak az Eatrend emelése általi reagálás lenne ebben a módosításban, és január 1-től lépne hatályba, így megfelel a 30 napos türelmi időnek is. Ezzel kapcsolatban van-e valamilyen kérdés?

**Sári László polgármester**

Ha nincs több kérdés, akkor szavazzunk. Rendelet módosításról van szó, név szerinti szavazást kérek.

Sári László igen

Fónad István igen

Prokaj Milán igen

Burai József igen

Nagy Ferenc igen

Suha József igen

*A képviselő testület egyhangú név szerinti szavazással (hat igen szavazattal) az alábbi rendeletmódosítást fogadta el:*

**Kerecsend Község Önkormányzata Képviselő-testületének**

**9/2018. (XII.14.) önkormányzati rendelete**

**a gyermek- és szociális étkeztetés intézményi térítési díjairól szóló 11/2022 (XI.21.) önkormányzati rendelet módosításáról**

Kerecsend Község Önkormányzatának Képviselő-testülete az Alaptörvény 32. cikk (1) a, pontjában meghatározott jogalkotói hatáskörében, a Gyermekek védelméről és a gyámügyi igazgatásról szóló 1997. évi XXXI. törvény 21/A§ (3) bekezdésében meghatározott feladatkörében és 147. § (1), valamint 151.§ (2f) bekezdésében foglalt felhatalmazás alapján eljárva a következőket rendeli el:

**1**.§ Kerecsend Község Önkormányzatának Képviselő-testülete az Önkormányzat által fenntartott intézményekben biztosított gyermek- és szociális, valamint munkahelyi étkezés 2023. évi intézményi térítési díjait az 1. számú melléklet szerint állapítja meg.

**2. §** Ez a rendelet 2023. január 1-jén lép hatályba.

**4. napirendi pont**

**Sári László polgármester**

Negyedik napirendi pontunk egy rövid tájékoztató a mezőőri szolgálatról szóban, átadom a szót Molnár Attilának.

**Molnár Attila mezőőr**

Tisztelettel köszöntök mindenkit. Különösebb esemény volt, így beszámolni sem tudok.

**Sári László polgármester**

Kérdése van-e valakinek? (nem volt) Ez tájékoztató volt, amit a képviselő-testületi tudomásul vett.

**5. napirendi pont**

**Sári László polgármester**

A Berekerdő Óvoda pedagógiai programja, szervezeti és működi szabályzata, valamint a házirendje kerülne elfogadásra. Kérdezem Barna Erika óvodavezetőt, kíván-e kiegészítést tenni?

**Barna Erika Óvodavezető**

Köszönöm szépen. Most nem szeretnék kiegészítést tenni, úgy gondolom elég részletes az anyag. Ha valakinek van kérdése, arra szívesen válaszolok.

**dr. Szász Kata jegyző**

Ez az anyag csak elektronikus formában került kiküldésre a terjedelméből adódóan.

**Sári László polgármester**

Kérném szépen, egyenként szavazzunk, mert három külön határozat formájában kell elfogadnunk.

Elsőként a pedagógiai program elfogadása.

*A képviselő testület egyhangú szavazással (hat igen szavazattal) az alábbi határozatot fogadta el:*

 **92/2022. (XI.21.) határozat**

Kerecsend Község Önkormányzatának Képviselő-testülete megtárgyalta és elfogadta a Berekerdő óvoda Pedagógiai Programjának 2022. évi módosítását.

Határidő: azonnal

Felelős: Sári László

Szervezeti és Működési Szabályzat

*A képviselő testület egyhangú szavazással (hat igen szavazattal) az alábbi határozatot fogadta el:*

 **93/2022. (XI.21.) határozat**

Kerecsend Község Önkormányzatának Képviselő-testülete megtárgyalta és elfogadta a Berekerdő óvoda Szervezeti és Működési Szabályzatának 2022. évi módosítását.

Határidő: azonnal

Felelős: Sári László

Házirend

*A képviselő testület egyhangú szavazással (hat igen szavazattal) az alábbi határozatot fogadta el:*

 **94/2022. (XI.21.) határozat**

Kerecsend Község Önkormányzatának Képviselő-testülete megtárgyalta és elfogadta a Berekerdő óvoda Házirendjének 2022. évi módosítását.

Határidő: azonnal

Felelős: Sári László

**6. napirendi pont**

**Sári László polgármester**

Következő napirendi pontunkban egy rövid tájékoztatót tartanék a 2022. évi közfoglalkoztatási programok megvalósításáról. Egy rövid, de tartalmas beszámoló került kiküldésre. Számunkra település karbantartás szempontjából nagyon fontos a közfoglalkoztatási program. Erre minden évben pályáznunk kell, ennek megírását és lebonyolítását Kocsmárné Sebestyén Éva igazgatási előadó készíti el. Úgy gondolom bármilyen ellenőrzés jön, mindig meg kell felelnünk az előírásoknak. Szigorítások is történtek, így még körültekintőbben járunk el. A munkaerővel kapcsolatban, férfi munkaerőnk szinte egyáltalán nincs, hölgyek esetében is inkább az a jellemzőbb, akiknek iskolás-óvodás gyermekük van, így a reggeli kezdés és délutáni iskola-óvoda idő vége között ez lehetőséget ad, illetve olyan idősebbek, akiknek az egészségi állapota nem teszi lehetővé, hogy más egyéb versenyszférában helyezkedjenek el.

Kiegészítés, kérdés, észrevétel nem volt. A képviselő-testület tudomásul vette a tájékoztatást.

**7. napirendi pont**

**Sári László polgármester**

Említettem korábban, hogy a TOP + pályázatoknál a Magyar Államkincstárnál nyitni kell egy számlát. Igaz nem kérték, de erről mindenképp hozzunk határozatot, ez így van rendjén.

**dr. Szász Kata jegyző**

Ehhez határozatra lenne szükség, amelyben a képviselő-testület megbízza a polgármester urat, hogy ebben a számlanyitásban eljárjon.

**Sári László polgármester**

Amennyiben, nincs több kérdés, kérnék erre egy szavazást!

*A képviselő testület egyhangú szavazással (hat igen szavazattal) az alábbi határozatot fogadta el:*

 **95/2022. (XI.21.) határozata**

Kerecsend Község Önkormányzatának Képviselő-testülete megbízza Sári László polgármestert, hogy a TOP-PLUSZ-1.2.1-21-HE1-2022-00044 pályázattal kapcsolatban a Magyar Államkincstárnál pénzforgalmi számlát nyisson Kerecsend Község Önkormányzata nevében, valamint megbízza a további számlaügyintézéssel.

Határidő: határozatlan

Felelős: Sári László

**Sári László polgármester**

Egyebekben kérdése van-e még valakinek?

**Prokaj Milán képviselő**

Polgármester úr, szeretnélek tájékoztatni egy új dologról. „Kerecsenden büdös van”. Nem tudom, hogy csak nekem tűnik fel, bár az átutazó ismerőseim szerint nem. Azért mondom, mert ugye április 3-án voltak választások, és elhangzott a szádból akkoriban, hogy – ha az előző országgyűlési képviselő – nem volt alkalmas, hogy megoldja a problémát – akkor majd az új ogy-i képviselő megoldja. Az lenne a kérdésem, hogy milyen előrelépés történt annak érdekében, az új országgyűlési képviselő részéről, hogy Kerecsenden 30 év után megszűnjön ez a probléma?

**Sári László polgármester**

Az ő részéről nem tudom, én elsőként jeleztem neki ezt a dolgot. Ezt a központi irodában is tudják és rendszeresen bombáznak minket, hogy nincs befizetve a tagdíjunk. Azt tudom mondani, hogy holnap kérek írásos tájékoztatót ezzel az üggyel kapcsolatban.

**Prokaj Milán képviselő**

Köszönöm szépen. Az új ogy-i képviselő fog majd lakossági fórumot tartani, mint ahogy korábban is szokás volt, 12 évvel ezelőttig? Esetleg most sikerült-e ebben előre lépni, mert gondolom lenne olyan problémája a lakosságnak, amit megosztanának vele, és a saját szájából is szívesen hallanák, hogy ezzel az üggyel mit szeretne kezdeni.

**Sári László polgármester**

Helyesbítek, Herman István tartott fogadó órákat. Az őt követő képviselő nem tartott.

**Prokaj Milán képviselő**

Köszönöm szépen a válaszokat.

**Sári László polgármester**

Korábban a temetővel kapcsolatban szóba került, hogy ha a képviselő-testület úgy gondolja, a gépkocsi behajtással kapcsolatban a rendeletet módosítani kellene Vagy jó így, csak a betartatásra kellene nagyobb hangsúlyt fektetni, nem tudom?

**dr. Szász Kata jegyző**

Az a kérdés, hogy a gépkocsi behajtással kapcsolatban szeretne-e a vitázni, vagy döntést hozni róla a testület? A jelenlegi rendelet úgy szól, hogy építkezés miatt, vagy egészségügyi állapot miatt bármikor behajthatnak, illetve még 2 időpont van megadva, 2 különböző napon, amikor bárki szintén behajthat. A jelenlegi formájában maradhat-e így, vagy szeretne ezzel foglalkozni a testület?

**Prokaj Milán képviselő**

Jó így ilyen formán, csak be kellene tartani. Anno 6 évvel ezelőtt, még az előző testület alkotta, az akkor teljesen életszerű lett volna, csak szinte soha nincs betartatva. Továbbra se lehessen bemenni a temetőbe, én úgy gondolom, mert ami halottak napján volt az kritikán aluli.

**Nagy Ferenc képviselő**

Régebben úgy csináltuk, hogy lánccal volt lezárva a felső rész és senki nem hajthatott be. De az a baj, hogy most nem tudjuk leláncolni, mert rengeteg munka folyik a temetőbe, kulcsot meg nem adhatunk minden építőnek. Korábban is úgy volt, hogy nem zárták be, aztán jött a telefon folyamatosan, hogy nincs nyitva, nyitva van. Erre valamilyen más megoldást kell találni. De így nem lesz jó, ha lezárjuk a temetőt.

**Sári László polgármester**

A lehetőségeinkhez mérten próbálunk tervezni. Van temetőgondnokunk, - de mivel egy férfi közfoglalkoztatottunk van - így nagyon sokszor neki is más helyen kell munkát adni, mert egyszerűen másként nem lehet megoldani. Most azt terveznénk a hagyományos közfoglalkoztatáson belül, hogy egy férfit alkalmaznánk, aki napi 8 órában a temetőben teljesítene szolgálatot. Ha nincs ott a gondok, de a munkások felügyelete valamennyire biztosított lenne. Kérdés, hogy találunk erre alkalmas embert?

**Prokaj Milán képviselő**

A munkások felügyeletét, nyitást-zárást adott esetben egy hölgyre is rá lehetne bízni, ha nincs ott a temetőgondok.

 **Sári László polgármester**

Sajnos sokszor nem mernek kimenni, még csapatban sem, épp ma volt ebből egy félreértés. Nyilván ezek a saját személyes indokaik, de nem olyan egyszerű a történet.

**Nagy Ferenc képviselő**

Nem is beszélve arról, hogy most már olyan szabályok jöttek be, hogy hétvégén nem is dolgozhatunk.

**Prokaj Milán képviselő**

Most hétköznapról van szó.

**Nagy Ferenc képviselő**

Csak hozzátettem, hogy hétvégén nem dolgozhatunk. De ilyen esetben hétvégén ki fogja nyitni-zárni?

**Prokaj Milán képviselő**

A hétvégére vonatkozóan az egy alternatív ötlet, azt tovább lehet gondolni, de most a hétköznapról van szó. Nincs olyan, hogy ezt meg lehessen oldani?

**Suha József alpolgármester**

Nem mernek kimenni, nem lehet kényszeríteni senkit.

**Prokaj Milán képviselő**

Hány fő van bent közfoglalkoztatásban?

**Sári László polgármester**

Hagyományoson 25 fő.

**Prokaj Milán képviselő**

25 főből nincs 2 fő, akik váltásba ki tudnának menni?

**Burai József képviselő elhagyja az ülést.**

**Sári László polgármester**

Nincs.

Nyilván gond ez nekünk mert épül egy rekortán pályánk és ott is jó lenne egy állandó felügyelet. Nem egyszerű megoldani. Ha valamelyik bevált ember elmegy máshova dolgozni, nehezen találjuk meg a pótlását.

**Fónad István képviselő**

A következő javaslatom lenne a temető kérdésével kapcsolatban, mivel már találkoztam más településen ilyennel. Ki van téve egy tábla a temetőre és a behajtóknak a figyelme fel van hívva arra, hogy ki és milyen módon hajthat be a temetőbe és felvan tüntetve az is, hogy szabályszegés esetén milyen büntetésre számíthat. Ennek szerintem lenne visszatartó ereje és lehetne kontrollálni. Nyilván akkor több kamerára lenne szükség. Így talán a humán erőforrás gyengesége és hiánya ki lenne küszöbölve.

**Sári László polgármester**

A játszótérnél is van egy jól látható házirend, de ha nincs ott valaki, aki állandóan betartatja, nehéz dolgunk van. Itt szabálysértési eljárást lehet indítani, nem bűncselekmény, nem tudom, hogy a kamera felvételei mennyire használhatóak az eljárásnál. Amit elmondtál, annak egyedül a visszatartó erejére lehet hagyatkozni. Mert pl., ha én a játszótér felé járok és olyan eseményt látok, ami ellentmond a házirendnek, én azonnal intézkedek, de ha nem járok arra nem tudom mi történik. A temetőben is kifüggeszthetjük a jól látható házirendet, de oda csak analóg kamera kerülhet, mert onnan a jelet eljuttatni ide, szinte lehetetlen. Korábban szerettünk volna már telepíteni 4 db kamerát. Ez azonban csak olyan módon lehetséges, ha a ravatalozó padlására kerül egy adatrögzítő. De legyen ez egy javaslat, a költségvetésbe tegyük bele és meglátjuk.

**Suha József alpolgármester elhagyja az ülést.**

**Kőrösi Csaba KPE elnök**

Nekem csak javaslatom lenne a temetővel kapcsolatban. Ha nagyobb városokban meg tudják oldani, hogy kiírják, hogy a temető kulcsát, hol lehet átvenni munkaidőben, akkor az a vállalkozó mikor megy a temetőbe, alkalmazkodjon a hivatal nyitva tartásához. Ha 8-tól van hivatal, 4-ig akkor úgy időzítsen a vállalkozó, hogy fél 4-ig a lakat kulcsát le tudja adni.

**Kocsmárné Sebestyén Éva igazgatási előadó**

És ki ellenőrizné, hogy bezárta-e?

**Kőrösi Csaba KPE elnök**

Leadná a kulcsot.

**Kocsmárné Sebestyén Éva igazgatási előadó**

Azzal nincs ellenőrizve, csak leadott egy kulcsot.

**Kőrösi Csaba KPE elnök**

Ez csak egy észrevétel lett volna, ha nagyvárosba működik, akkor szerintem itt is meg lehetne oldani. Szerintem nem minden nap megy oda sírköves dolgozni? Megint más az önkormányzati dolgozók, akik az önkormányzati területeket tartják rendben. Ezt eddig nem jeleztem, de tapasztaltam, hogy nyitva van a kapu és mennek be vízért, és nem kerecsendi lakosok. Nem kell ehhez embert felvenni, aki be akar menni valamilyen munkát végezni, az menjen be a hivatalba a kulcsért és délután vigye vissza. Nagy költséget meg tud vele spórolni az önkormányzati, minthogy fizet egy embert 8 órára.

**Sári László polgármester**

Volt ilyesmi terv is, csak ilyenkor is volt nehézség. Volt rá példa, hogy halottat hoztak, este 7 óra után, és én mentem ki mert senkit nem értek el. Nincs ezzel baj, csak ennek is vannak ilyen típusú hiányosságai. Ezek a javaslatok mind jók, de a napi gyakorlatba átvinni nem egyszerű. Az lenne a legtisztább, ha napi 8 órába lenne ott egy olyan ember, aki felügyel, így adott esetben a sírokról történő viráglopás is – úgy gondolom – megelőzhető.

**Prokaj Milán képviselő**

Összegezve, elhangzott négy javaslat, de ki kellene valamelyiket próbálni mert nem mozdul előre semmi. Akár az, amit elnök úr mondott, az is egy járható út lenne akár próba képpen. De az, hogy mindenre nemet mondunk, - én értem, hogy 25 emberből nincs, aki kimenjen - de valahogy a megoldás felé vezető út nagyon rögösnek tűnik.

**Sári László polgármester**

De a jelenlegi helyzetben mi van csütörtök-pénteken? Hova jön be a vállalkozó, ha itt zárt ajtók vannak?

**Prokaj Milán képviselő**

Akkor ki kell jelölni mindig egy embert, akinél van a kulcs, nem hiszem, hogy ebben bukna meg a történet?

**Sári László polgármester**

Egy darabig működött is így, de jó csináljuk, nekem nincsen ellenemre.

**Prokaj Milán képviselő**

Nem azt mondom, hogy ez a 100%-os megoldás, de láthatjuk, hogy ha eső-sár van, hogy néz ki az út is, ez nem normális dolog.

**Sári László polgármester**

Nyilván a megoldás felé haladjunk, de ebbe is megosztott a település, ha népszavazást indítanánk nagyon megosztó vélemények születnének. Nyilván jobb lenne így, ha nem lenne szabadjára engedve ez a bejárás sem, de ellenőrzés nélkül ez kivitelezhetetlen.

**Prokaj Milán képviselő**

2019-ben itt volt szavazás, ezeket az embereket akkor ültették ide, ezért itt döntésnek kell születnie.

**Molnár Attila mezőőr**

Én a táblás módszert próbálnám meg, amit Fónad István mondott, nem kell kamera.

**Fónad István képviselő**

Annyival kellene kiegészíteni a rendelet, hogy bírság kiszabására kerülne sor, mert a rendelet tisztán fogalmaz, hogy ki és mikor hajthat be.

**dr. Szász Kata jegyző**

Meg kell néznem, hogy lehetséges-e ebbe a körbe egyáltalán szankciót alkalmazni. Nyilván sok mindent lehet bírságolni, de a bírságolás lehetősége, mindig egy másik törvényre nyúlik vissza. Nyilván ha abban a körben nincs lehetőség bírságolásra, akkor én nem tudom megállapítani. Több rendeletet és átnéztem országosan és a temetőknél nem találtam szankciókat, van olyan sejtésem, hogy azért nem mert nincs rá lehetőség.

**Fónad István képviselő**

Olyanra is van példa, hogy kiegészítő tábla van, hogy szemételhelyezés esetén rendőrségi feljelentést von maga után.

**dr. Szász Kata jegyző**

Igen ilyen van, kérdés, hogy a rendőrség eljár-e? Van egyébként sok esetben bírságolási lehetőség, de azt is tudni kell, hogy sok ügyet elvettek a jegyzői hatáskörből és megyei kormányhivatali szintre kerültek. Az más kérdés, hogy ők eljárnak-e. Állattartás esetében is törvényileg a kormányhivatal jár el, de ők visszatették hozzám az ügyet, hogy járjak el én, de erre törvényileg nincs lehetőségem.

**Fónad István képviselő**

Én is úgy gondolom – amit Milán is mondott – hogy próbáljuk meg.

**Sári László polgármester**

Itt esetleg a Törvényességi Osztálynál jelezni lehet, mert adott esetben valamilyen jogszabály sérül.

Amennyiben nincs több kérdés – észrevétel, az ülést bezárom.

kmf.

 Sári László dr. Szász Kata

 polgármester jegyző